钦定古今图书集成/历象汇编/乾象典/第015卷 > 礼记 > 礼器
## 钦定古今图书集成/历象汇编/乾象典/第015卷 > 礼记 > 礼器

天道至教，圣人至德。庙堂之上，罍尊在阼，牺尊在西。
庙堂之下，县鼓在西，应鼓在东，君在阼，夫人在房。大
明生于东，月生于西，此阴阳之分，夫妇之位也。君西
酌牺象，夫人东酌罍尊，礼交动乎上，乐交应乎下，和
之至也。

〈陈注〉“天道阴阳之运”，极至之教也；“圣人礼乐之作”，极至之德也。〈大全〉周氏曰：“雷，阳也；牛，阴也。故罍尊在左而牺尊在右者，阴阳之位也。以县鼓而对应鼓，则应鼓非县，乃旋之者也；以应鼓而对县鼓，则县鼓非应，乃倡之者也。倡者为阳，和者为阴，故县鼓在右而应鼓在左者，阴阳之配也。君在东阼，所以祖日之生于东；夫人在西房，所以祖月之生于西，此阴阳之位也。君在东阼，而西”酌牺象，所以祖日之西行。夫人在西房而东酌罍尊，所以祖月之东行，此阴阳之配也。君阳也，夫人阴也，君与夫人之礼交举于上，此阴阳之体见于礼者也。六律，阳声也；六吕，阴声也。律吕之声交应于下，此阴阳之声发于乐者也。一阴一阳谓之“道”，而道者德教之所自出也。